Dimitrie Pompeiu

Matemàtich rumen.
Dimitrie Pompeiu a l'era nà a Broscăuţi ai 4 d'otóber dël 1873 e a l'é mòrt a Bùcarest j'8 d'otóber dël 1954.

Sò travaj
Tut ël travaj matemàtich ëd Pompeiu a l'é caraterisà da n'originalità ancreusa.

A l'é dotorasse a Paris ai 31 ëd mars dël 1905, con na tesi dal tìtol Sur la continuité des fonctions de variables complexes, con na comission pressiedùa da Henri Poincaré.
An soa tesi a studiava un problema formolà da Painlevé dël 1897.
J'idèje, le nossion e j'arzultà dla tesi ëd Pompeiu a l'han tirà l'anteresse d'amportant matemàtich dij sò temp, tanme Painlevé, Denjoy e Hausdorff.

Pompeiu a l'é considerà un dij fondador ëd la teorìa dj'iperspassi.

Dël 1912 a l'ha smonù la definission ëd derivà areolar, peui dësvlupà da M. Nicolescu, Gh. Calugareanu, N. Cioranescu, N. Teodorescu, Gr. Moisil e d'àutri.
An cost contest, Pompeiu a l'ha ëdcò dimostrà la fórmola ëd Cauchy-Pompeiu.

L'artìcol pì conossù ëd Pompeiu a l'é na soa nòta dël 1929, anté ch'a smon l'arnomà problema ëd Pompeiu, ch'a resta ancor nen arzolù ëd fasson completa.

A pòrto sò nòm
Fonsion ëd Pompeiu
Fórmola ëd Cauchy-Pompeiu
Problema ëd Pompeiu

Pompeiu, Dimitrie